
Narvas Igor Grafovi tänav 25 asuva kinnistu omandamine Narva linnale
Narva Linnavalitsus võtab vastu protokollilise otsuse:

1. Taotleda Narva Linnavolikogult otsuse vastuvõtmist Narvas Igor Grafovi tn 25 asuva kinnistu tasuta võõrandamise taotlemiseks Narva linnale vastavalt lisatud Narva Linnavolikogu otsuse eelnõule.  
2. Volitada Narva Linnavalitsuse Linnavara- ja majandusameti direktori kohusetäitja pr Tamara Luigas antud küsimus ette kandma Narva Linnavolikogu istungil.

____.____. 2009 nr _____

Narvas Igor Grafovi tänav 25 asuva kinnistu omandamine Narva linnale

1. Asjaolud ja menetluse käik

Joaoru piirkonnas paikneb riigi omandis Siseministeeriumi valitsemisel olev kinnistu (katastritunnus 51101:007:0108, pindala 838 m2, sihtotstarve – riigikaitsemaa) asukohaga Ida-Viru maakond, Narva linn, Igor Grafovi tänav 25. Sellel maaüksusel asub ehitis, mida varem kasutas vetelpäästeteenistus (päästejaama hoone, riigivara reg nr 02012782). 2009. aastal kuulutas Siseministeeriumi haldusosakond nimetatud kinnistu müügiks kahel korral välja kirjaliku enampakkumise (aprillis hinnaga 250 000 krooni, mais hinnaga 215 000 krooni), kuid müüki ei toimunud.

Seoses sellega, et kõnealune kinnistu paikneb linna supelrannas, s. o linnaelanike avalikul puhkealal, ning Narva linn planeerib Joaoru piirkonda arendada, tegi Linnavara- ja Majandusameti linnavarade osakond 27.05.2009 Siseministeeriumile ettepaneku kaaluda nimetatud kinnistu tasuta võõrandamist Narva linnale. Vastuses teatati, et ministeerium ei saa nõustuda kinnistu võõrandamisega alla selle turuväärtust.

Eelnimetatud kinnistu omandamist arutati Narva Linnavalitsuse linnavarakomisjoni istungil 10.06.2009 (protokoll nr 6), kuid antud küsimuses otsust vastu ei võetud.

Siseministeeriumilt 26.06.2009 saabunud e-kirjas teatati, et Narva linnas asuv Igor Grafovi tn 25 kinnistu oli müügis, kuid ühtegi huvilist ei olnud ning enampakkumine nurjus. Siseministeeriumile on kinnistu teenistuslikult mittevajalik ning kaalutakse selle võõrandamist Riigi Kinnisvara AS-le. Ühtlasi teatati, et kinnistu võõrandamine alla turuväärtuse on võimalik ainult Riigikogu Majanduskomisjoni loal. Narva linnalt oodatakse ettepanekut, mis hinna eest on linn nõus kinnistut omandama, et saaks alustada läbirääkimistega ning taotleda Riigikogu Majanduskomisjoni luba.

Antud küsimus oli arutusel Narva Linnavalitsuse linnavarakomisjoni istungil 08.07.2009 (protokoll nr 7), kus võeti vastu otsus: 
1. Linnavara- ja Majandusametil tellida eelnimetatud kinnistu eksperthinnang.

2. Pärast hindamisakti saamist pöörduda Siseministeeriumi poole taotlusega võõrandada Narvas Igor Grafovi tn 25 asuv kinnistu tasuta Narva linnale.

14.07.2009 koostatud eksperthinnangu kohaselt on Narvas Igor Grafovi tn 25 asuva kinnistu jääkasendusmaksumus 120 000 krooni.
2. Õiguslikud alused

Vastavalt Narva Linnavolikogu 21.05.2005 määruse nr 20/57 „Linnavara eeskiri” (edaspidi Linnavara eeskiri) punktile 32 linnavara omandatakse tulenevalt linna elanike huvidest ja  Linnavara eeskirja punkti 33.7 kohaselt on linnavara omandamise viisideks muud seaduses sätestatud viisid. Antud juhul toimub linnale vara omandamine riigivaraseaduse (edaspidi RVS) § 24 lõike 1 punktis 3 ning § 27 lõikes 1 nimetatud viisil.

RVS § 24 lg 1 punkti 3 kohaselt võib riigivara võõrandada, kui vara on vajalik kohaliku omavalitsuse tervishoiu-, haridus- ja sotsiaalhoolekandeasutustele või omavalitsuse muude funktsioonide täitmiseks.
RVS § 27 lõike 1 kohaselt RVS § 24 lõike 1 punktis 3 nimetatud juhtudel võib riigile kuuluvat kinnisvara tasuta või alla hariliku väärtuse võõrandada RVS § 36 lõikes 2 nimetatud Riigikogu moodustatud komisjoni otsusel. Antud juhul otsustab vara võõrandamise Riigikogu Majanduskomisjon.
RVS § 24 lõike 2 kohaselt toimub riigivara võõrandamine Vabariigi Valitsuse kehtestatud korras. Vabariigi Valitsuse 01.08.1995.a määruse nr 286 „Riigivara võõrandamise korra kinnitamine” (edaspidi ka Kord) punkti 11 esimese lause kohaselt riigivara võõrandamise algatajaks võib olla riigivara valitseja või volitatud asutus tema valitsemisel või valduses oleva riigivara suhtes või riigivaraseaduse paragrahvi 24 lõike 1 punktides 3 ja 4 sätestatud juhtudel, samuti vastavalt kohalik omavalitsus või avalik-õiguslik juriidiline isik.
Korra punkti 12 teise lause kohaselt kohalik omavalitsus või avalik-õiguslik juriidiline isik esitab taotluse riigivara valitsejale, kelle valitsemisalas on taotletav vara, koos põhjendusega taotletava vara vajalikkusest riigivara seaduse paragrahvi 24 lõike 1 punktides 3 ja 4 nimetatud otstarbeks. Antud juhul on Narvas Igor Grafovi tn 25 asuva kinnistu omandamine vajalik seoses sellega, et kõnealune kinnistu paikneb linna supelrannas, s. o linnaelanike avalikul puhkealal, ning Narva linn planeerib Joaoru piirkonda arendada.
Kohaliku omavalitsuse seaduse § 22 lõike 2 kohaselt seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele. Seega tuleb Narva Linnavolikogul otsustada Siseministeeriumile taotluse esitamine Narvas Igor Grafovi tn 25 asuva kinnistu tasuta võõrandamiseks Narva linnale.  
3. Otsus
3.1. Pöörduda Siseministeeriumi poole taotlusega võõrandada Narvas Igor Grafovi tänav 25 asuv kinnistu (katastritunnus 51101:007:0108, pindala 838 m2, sihtotstarve – riigikaitsemaa) tasuta Narva linnale.
3.2. Volitada linnapead Tarmo Tammiste’t allkirjastama Narva linna nimel taotlus käesoleva otsuse punktis 3.1 nimetatud riigivara võõrandamise kohta.
4. Rakendussätted

4.1. Narva Linnavalitsusel teha otsus teatavaks asjaosalistele.

4.2. Otsus jõustub seaduses sätestatud korras.

4.3. Otsust võib vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemise päevast.

